CELEX: E2006C0394
Language: mt
Date: 2006-12-13 00:00:00
Title: Deċiżjoni ta’ l-Awtorità ta’ Sorveljanza EFTA Nru 394/06/COL tat- 13 ta’ Diċembru 2006 li tapprova l-iskema aġġornata ppreżentata min-Norveġja għall-irtirar tal-ħut kollu fil-postijiet tat-tkabbir tal-ħut Norveġiżi infettati bl-anemija infettiva tas-salamun (ISA)

24.5.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 132/36
            
         DEĊIŻJONI TA’ L-AWTORITÀ TA’ SORVELJANZA EFTA
   Nru 394/06/COL
   tat-13 ta’ Diċembru 2006
   li tapprova l-iskema aġġornata ppreżentata min-Norveġja għall-irtirar tal-ħut kollu fil-postijiet tat-tkabbir tal-ħut Norveġiżi infettati bl-anemija infettiva tas-salamun (ISA)
   L-AWTORITÀ TA’ SORVELJANZA EFTA,
   WARA LI KKUNSIDRAT il-Ftehim taż-Żona Ekonomika Ewropea (minn hawn 'il quddiem il-Ftehim taż-ŻEE), partikolarment l-Artikolu 109 u l-Protokoll 1 tiegħu,
   WARA LI KKUNSIDRAT il-Ftehim bejn l-Istati ta’ l-EFTA dwar it-twaqqif ta’ Awtorità ta’ Sorveljanza u Qorti tal-Ġustizzja, partikolarment l-Artikolu 5(2)(d) u l-Protokoll 1 tiegħu,
   WARA LI KKUNSIDRAT l-Att imsemmi f'Punt 3.1.7 tal-Kapitolu I ta’ l-Anness I mal-Ftehim taż-ŻEE, id-Direttiva tal-Kunsill 93/53/KEE ta’ l-24 ta’ Ġunju 1993 li tintroduċi miżuri minimi Komunitarji għall-kontroll ta’ ċertu mard tal-ħut, kif emendata, kif adattata bil-Protokoll 1 tal-Ftehim taż-ŻEE, partikolarment l-ewwel inċiż ta’ l-Artikolu 6(a) ta’ dak l-Att,
   WARA LI KKUNSIDRAT id-Deċiżjoni ta’ l-Awtorità ta’ Sorveljanza EFTA Nru 196/04/COL ta’ l-14 ta’ Lulju 2004 dwar l-għoti tas-setgħa lil Membru b'responsabbiltà speċjali għall-moviment ħieles tal-prodotti biex jieħu ċerti deċiżjonijiet u miżuri, u partikolarment il-Punt 1 tiegħu,
   BILLI l-ewwel inċiż ta’ l-Artikolu 6(a) ta’ l-Att jistipula li, sabiex tkun ikkontrollata l-firxa ta’ l-anemija infettiva tas-salamun (ISA), il-ħut kollu fil-post tat-tkabbir infettat għandu jitneħħa skond skema stabbilita mis-servizz uffiċjali u approvata mill-Awtorità ta’ Sorveljanza EFTA (minn hawn 'il quddiem l-Awtorità).
   BILLI l-Att imsemmi f'Punt 3.2.29 tal-Kapitolu I ta’ l-Anness I mal-Ftehim taż-ŻEE, id-Deċiżjoni tal-Kummissjoni 2003/466/KE tat-13 ta’ Ġunju 2003 li tistabbilixxi kriterji għat-taqsim ta’ territorju f'żoni u għas-sorveljanza uffiċjali wara suspetti jew konferma tal-preżenza ta’ anemija tas-salamun infettiva (ISA) tistabbilixxi l-pjani tat-teħid tal-kampjuni u l-metodi djanjostiċi għall-iskoperta u l-konferma ta’ l-ISA, u l-kriterji għat-taqsim ta’ territorju f'żoni u għas-sorveljanza uffiċjali wara suspett jew konferma ta’ l-ISA.
   BILLI l-Awtorità, bid-Deċiżjoni Nru 226/04/COL tad-9 ta’ Settembru 2004 approvat l-iskema ppreżentata min-Norveġja għall-irtirar tal-ħut kollu fil-postijiet tat-tkabbir tal-ħut Norveġiżi infettati bl-ISA.
   BILLI n-Norveġja, bl-ittra tagħha tal-21 ta’ Marzu 2006, talbet l-approvazzjoni ta’ l-Awtorità ta’ ċerti emendi fl-iskema tagħha ta’ rtirar tal-ħut kollu fil-postijiet tat-tkabbir tal-ħut Norveġiżi infettati bl-anemija infettiva tas-salamun, kif ġie approvat bid-Deċiżjoni Nru 226/04/COL tad-9 ta’ Settembru 2004.
   BILLI l-Awtorità ta’ Sorveljanza EFTA, b'kooperazzjoni mill-qrib mal-Kummissjoni tal-Komunitajiet Ewropej, eżaminat l-emendi proposti għall-iskema ppreżentata min-Norveġja fid-dawl ta’ l-istat kurrenti ta’ prova xjentifika u teknika.
   BILLI l-irtirar tal-ħut għandu jsir b'tali mod li jiġi evitat iktar tixrid tal-marda lill-postijiet oħra tat-tkabbir tal-ħut u lill-popolazzjoni selvaġġa suxxettibbli li tiġi infettata.
   BILLI l-irtirar tal-ħut irid ikun ibbażat fuq valutazzjoni każ b'każ tar-riskji ta’ aktar tixrid tal-marda, inklużi l-gravità ta’ l-epidemija u ċirkostanzi oħra li jinfluwenzaw ir-riskji, u għandu jingħata kont ta’ l-esperjenza prattika attwali u tal-provi xjentifiċi.
   BILLI l-eżami juri li l-emendi proposti għall-iskema Norveġiża tissodisfa r-rekwiżiti għal tali skema u għalhekk għandha tiġi approvata.
   BILLI l-Awtorità ta’ Sorveljanza EFTA bid-Deċiżjoni tagħha Nru 314/06/COL irreferiet il-kwistjoni lill-Kumitat Veterinarju EFTA li jassisti lill-Awtorità ta’ Sorveljanza EFTA.
   BILLI kif propost mill-Kumitat Veterinarju EFTA li jassisti lill-Awtorità ta’ Sorveljanza EFTA u biex tkun żgurata ċ-ċertezza legali, għandu jiġi inkluż punt ġdid f'din id-Deċiżjoni li jindika li d-Deċiżjoni ta’ l-Awtorità Nru 226/04/COL tad-9 ta’ Settembru 2004 hija rrevokata.
   BILLI l-miżuri stipulati f'din id-Deċiżjoni huma skond l-opinjoni tal-Kumitat Veterinarju EFTA li jassisti l-Awtorità ta’ Sorveljanza EFTA,
   ADOTTAT DIN ID-DEĊIŻJONI:
   
               (1)
            
            
               L-iskema aġġornata ppreżentata min-Norveġja għall-irtirar tal-ħut kollu fil-postijiet tat-tkabbir tal-ħut Norveġiżi infettati bl-anemija infettiva tas-salamun (ISA) hija hawnhekk approvata.
            
         
               (2)
            
            
               Id-Deċiżjoni Nru 226/04/COL ta’ l-Awtorità ta’ Sorveljanza EFTA tad-9 ta’ Settembru 2004 li tapprova l-iskema aġġornata ppreżentata min-Norveġja għall-irtirar tal-ħut kollu fil-postijiet tat-tkabbir tal-ħut Norveġiżi infettati bl-anemija infettiva tas-salamun (ISA) hija hawnhekk irrevokata.
            
         
               (3)
            
            
               Din id-Deċiżjoni għandha tidħol fis-seħħ fit-13 ta’ Diċembru 2006.
            
         
               (4)
            
            
               Din id-Deċiżjoni hija indirizzata lin-Norveġja.
            
         
               (5)
            
            
               Din id-Deċiżjoni hija awtentika fil-lingwa Ingliża.
            
         
      Magħmul fi Brussell, 13 ta’ Diċembru 2006
      
         
            Għall-Awtorità ta’ Sorveljanza EFTA
         
         Kristján Andri STEFÁNSSON
         
            Membru tal-Kulleġġ
         
         Niels FENGER
         
            Direttur